Lizelle Jacobs – skryf.co.za
Author: Lizelle Jacobs
Posted on July 23, 2019 November 12, 2019
Posted on July 4, 2019 November 12, 2019
Posted on May 10, 2019 November 12, 2019
I know rejection and judgment well
Through all hardship
I carried alone
The long lonely years of illness caused by evil
I know betrayal
Being used, humiliated, criticized
Until no self-worth remained
Because of gossip and lies
Because a straight path I insisted to walk
Spoke my truth with strong emotion
Even after times of need when I turned up before even asked
With compassion I wish you well
Posted on March 14, 2019 November 12, 2019
My liewe ex 
Vanoggend toe jy ons seun hier by my huis kom haal het, was ek so jammer dat jy moes ry. Dit was lekker om weer met jou te gesels, om weer die bekende hande en gesig te sien. Ek wou nog meer met jou gepraat het. Gehoor het hoe dit regtig met jou gaan, waarmee jy deesdae jou tyd verwyl en wat in jou lewe gebeur. Maar jy was haastig en die enigste stukkie lewe wat ons nou deel, het saam met jou in die kar geklim en jou wêreld ingery. Ek het in myne agtergebly en tot die vreeslike besef gekom – ons loop nou elkeen ons pad alleen my Lam.
Jy weet, ek het gedink dat ek eendag oor die egskeiding sou kom, maar na hoeveel jaar is ek nog nie heeltemal daaroor nie, en ek weet nie of ek ooit regtig daaroor sal kom nie. Al wat ek bereik het die afgelope tyd, is om tot die regte perspektief te kom. Die regte perspektief oor wat met my en jou gebeur het in ons huwelik van soveel jare. Ek het ook ’n baie ou waarheid ontdek – dat die huweliksband deur God self gesmee is, en al breek die mens dit hier op aarde, bly daardie band tussen man en vrou, al maak hulle wat. Dit besef ek elke keer as ek jou sien. Jy bly my man, al sê ’n koue hofbevel dat dit nie meer so is nie.
Ek wonder baie keer as ek en jy ons lewens kon oorkry met die kennis en begrip en ondervinding wat ons vandag het, of ons huwelik weer op ’n egskeiding sou eindig. Ek glo nie. Want die dag toe ons getroud is, het nie ek of jy dit in ons beplanning gehad om ooit te skei nie. Maar dinge het skeefgeloop. Dinge wat dalk nie weer sou skeefloop as ons ons lewens sou oorkry nie.
Waaroor het dit alles gegaan? As ek vandag terugkyk op ons lang getroude stryd, voel al die woede en baklei en trane so onbenullig. Was die dinge waaroor ons so gestoei het, al die gestoei werd? Was dit regtig nodig om mekaar se siele so uit te ryg totdat net die barre kilheid tussen ons oorgebly het? Ons het elkeen sy eiegeregtigheid en sogenaamde kennis van reg en verkeerd soos ’n purper kleed om ons gevou en nooit agtergekom hoe ons mekaar daarin versmoor nie. En as daar nog ’n wenner uit die stryd getree het…… Maar ons sit altwee as verloorders langs die pad wat ons gedink het ons loop alleen. Ons het nooit besef dat ons, al was ons aan weerskante van die middelmannetjie, tog die pad saam geloop het nie.
En vandag het die gras die onkruid doodgegroei, want ek onthou net die lekker en die mooi. Dit spring tydig en ontydig soos groen spruite in die brandveld op, terwyl ek vir die sleg en die swaar, doelbewus in die as moet gaan rondkrap.
Ek is jammer oor al die lelik in ons huwelik waarvan ek die oorsaak was. En ek is jammer oor die seer wat ek jou aangedoen het met die egskeiding. Ek hoop ek sal eendag in daardie sagte oë van jou kyk, en ’n bietjie vergifnis sien.
Posted on March 7, 2019 November 12, 2019
Sewe Maart Se Son
Soos altyd het ek vanoggend weer
Die son sien opkom
En jare se verduistering was weg
Rooi en pienk het agter doringbome gelê
En my oë het weer die son aanskou
Posted on March 1, 2019 November 12, 2019
Alzheimer in die najaar
Geen onthou van
Storms en bliksemstrale
Waarmee jy pyn gegee het nie
Geen stofstorms waarmee jy siele besoedel het nie
Geen verkeerde rigtings
Net ‘n dolleeg vol saligheid
Posted on February 13, 2019 November 12, 2019
Met die seisoen verby
en jou oë sku en weer vol pyn,
moet ek magteloos toekyk
hoe die moed in jou nog verder kwyn.
‘n Blink trofee vir jou handewerk
was die oes op vrugbare land,
maar êrens het die reën vertoef
en die son het jou trots verbrand.
Ag, lyk nie verleë
dit is nie jou skuld.
Kyk, jou hande bars al
en die eelte bult.
En al staan jy nou tussen droë katoen
Godverlate, moeg en stom,
sal ek jou later tog hoor sê:
volgende jaar sal die reën weer kom.
Lizelle Jacobs 1992
Met die eerste koel druppels
se val op die sink
het dit stil in die plaashuis geword.
En ‘n skielike vreugde,
‘n dankbaar gebed
het in elkeen se hart opgeklink.
Te bang om te praat
die reën kan dalk wyk,
het die boer oor die velde gekyk.
Maar die donkerblou wolke
het mildadig geskink
en die twyfel in stroompies verdrink.
Dit reën, dit reën
het die wind skaars gefluister
en speels aan nat blare gepluk.
Nie klaar met sy spel
‘n wye draai gaan gooi
en sy bors teen die reën aangedruk.
Na ure se korswel
met die stuitige wind
het die reën uiteindelik bes gegee.
En skaam het die son oor sy vroeëre geweld
van agter die wolke getree.
Wysheid en Old Age
Daar word gesê: ‘The youth is wasted on the young’
Wat baie waar is.
Maar ek as ouer vrou kan vandag sê: ‘Wisdom is wasted on the old’
Hoe ouer ‘n mens word, hoe meer insig kry jy in die lewe. Dit wil sê hoe meer wysheid verwerf jy. Maar dit is te laat. Jy het reeds jou foute gemaak en kan nie jota of titel daaraan verander nie. Die jonger geslag wil niks van jou wysheid hoor of glo nie. So, jy sit met jou bietjie wysheid soos ‘n aap op ‘n kluit. En met jou baie foute wat jy gemaak het, omdat jy self te wys was om uit ouer mense se lewenslesse te leer.
Jy vergeet nooit daardie foute nie. Op jou kluit leer jy maar om daarmee saam te leef. Dit loop langs jou, soos die bose aan jou hand.
En die booste van alles aan jou hand, is die foute wat jy met jou kinders gemaak het. Onomkeerbare foute, wat jou as ouer duur te staan kom.
Die Baby Boomers, soos ons geslag genoem, of liewer, geskel word, soek wegkruipplek in baie dinge, want ons geslag het tot dusver nog die grootse besef van ons foute wat ons gemaak het. Ons geslag is die eerste geslag in die geskiedenis van die mens, wat gebore is met ‘n gewete! En lyk dit vir my ook die laaste.
Party van ons soek wegkruiplek in godsdienste. Party in drank. Party in pille. Party in aanhoudende werk. Party in ‘n kombinasie van sommige. Maar die bose los nie jou hand nie!
Elke keer as jy met jou kinders praat oor ‘n selfoon en erger, elke keer as jy hulle sien en hulle met jou oë en ore en wese beleef, word jy gekonfronteer met jou foute. Jy sien dit nie net nie, jy voel die foute wat jy gemaak het. En die skuld en verwyte druk dan eers onuithoudbaar op jou hart en laat jou skouers krom trek van pyn en depressie.
Wat nog seerder is, as dit moonlik is, is wanneer jou kinders niks van jou wroeging wil weet nie. Jou nie één kans wil gun om te bely, te verduidelik en om vergifnis te vra nie. Die één ding wat jou las ligter sal maak en jou weer met ligte tred deur die lewe sal laat gaan.
Ek weet daar is uitonderings. Daar is ouers wat gebless is met oop kinders en oop verhoudings met hulle. Ek dink dit is ouers wat min foute met hulle kinders gemaak het!
Ja, die feit sal ek as die waarheid kan verkondig. Maar daar is ‘n ander waarheid ook. Ek het in my leeftyd mense beleef wat uit die mees afgryslikste dysfunctional huise gekom het en wat meer onaardige ouers het as ander, wat goeie oop verhoudings met hulle ouers het en wie se samehorigheid hulle geniet en kosbaar troetel.
Nou vra ek myself af: Waar lê die probleem? Ek weet nie. Daardie wysheid het ek nog nie bekom nie en sal seker nooit.
Miskien moet ons oues van dae ophou kla omdat ons min hoor van ons kinders en hulle omtrent nooit of glad nie sien nie. Dit ís alleen en seer. Baie seer. Want die liefde van ‘n ma vir haar kind, is seer.
Maar miskien is dit eintlik genade.
Jy word ten minste minder face-to-face gekonfronteer met jou foute, skuldgevoelens, verwyte en pyn.
Fie – insident ses.
Jana-Marie Kock on ‘n Suid-Afrikaner in Amsterdam
Zilla Schoeman on ‘n Suid-Afrikaner in Amsterdam
Andy on The golden wheelbarrow of the Goldish Football Club
Jolene - Ventersdorp on Wysheid en Old Age
Zilla Schoeman on Rooster
Afterglow en kerkbasaars
Platplek se mense